ธุรกิจประกันแข่งสนั่นส่งท้ายปี
เล็งส่งกรมธรรม์แผนตลาดใหม่ดึงเงินออมฐานลูกค้าผู้เสียภาษี
22 ก.ย. 2554

เล็งส่งกรมธรรม์แผนตลาดใหม่ดึงเงินออมฐานลูกค้าผู้เสียภาษี
ธุรกิจประกันชีวิตเตรียมปล่อยทีเด็ด สินค้า แผนการตลาด เร่งสร้างยอดขายไตรมาสสุดท้ายสู้ศึกน้ำท่วม
น.ส.พัชรา ทวีชัยวัฒนะ รองกรรมการผู้จัดการใหญ่ฝ่ายบริหารการตลาดและสื่อสารองค์กร บริษัท อยุธยา อลิอันซ์ ซี.พี.ประกันชีวิต เปิดเผยว่า ในไตรมาสสุดท้ายของปีบริษัทจะทำการเปิดตัวแบบประกันใหม่ขายผ่านโทรทัศน์ หรือไดเรกต์ทีวี ซึ่งขณะนี้อยู่ระหว่างการระดมความคิดเห็นและประเมินผลของกิจกรรมทางการตลาดดังกล่าว เพื่อให้แน่ใจว่าออกมาแล้วจะดึงดูดตลาดได้ตามที่ต้องการ
ขณะเดียวกัน ยังจะมีแบบบำนาญออกมาจำหน่ายผ่านตัวแทนอีกชุด ซึ่งคาดว่าผลจากการได้สิทธิลดหย่อนภาษีบำนาญ 2 แสนบาท จะทำให้ลูกค้าซื้อประกันบำนาญในปีนี้มากขึ้น
นายรอน แวน โอเยน ประธานเจ้าหน้าที่บริหาร เอไอเอ ประเทศไทย เปิดเผยว่า ไตรมาสสุดท้ายบริษัทจะทุ่มกำลังให้กับการขายประกันชีวิตแบบบำนาญที่ได้สิทธิลดหย่อนภาษี ซึ่งเป็นฤดูกาลลดหย่อนภาษีเป็นช่วงที่ประชาชนกำลังมองหาเครื่องมือในการลดหย่อน โดยไตรมาส 3 และ 4 ของทุกปี ทำยอดขายได้สัดส่วน 60% ของเป้าหมายรวม ส่วนไตรมาส 12 จะทำยอดขายได้ประมาณ 40%
นอกจากนี้ ในเดือน พ.ย.จะออกแผนเพิ่มความคุ้มครอง หรือดับเบิลอินชัวร์ จับฐานลูกค้าเก่าที่มีอยู่เกือบ 5 ล้านรายทั่วประเทศ โดยลูกค้า 95% มีความคุ้มครองที่ต่ำกว่าที่ควรจะเป็น เมื่อเทียบกับภาวะเงินเฟ้อและอัตราดอกเบี้ยที่สูงขึ้น โดยกำหนดความคุ้มครองไว้คนละไม่เกิน 2 ล้านบาท
“ความคุ้มครองชีวิตที่เหมาะสมควรจะอยู่ที่ประมาณ 3 แสนบาทต่อคน แต่ 99% ของคนไทยที่มีประกันชีวิต มีความคุ้มครองต่ำกว่า 3 บาท และเป็นประเทศที่มีทุนประกันชีวิตต่อหัวต่ำที่สุดในเอเชีย” นายโอเยน กล่าว
น.ส.กมลวรรณ อิ่มฤทัยเจริญโชค หัวหน้าเจ้าหน้าที่บริหาร ธุรกิจประกันธนาคารทหารไทย เปิดเผยว่า บริษัทออกประกันชีวิตแบบสะสมทรัพย์รูปแบบใหม่ “ทีเอ็มบี คุ้มค่า 10/7 (ชนิดมีเงินปันผล)” จ่ายเบี้ยประกัน 7 ปี คุ้มครอง 10 ปี คืนเงินให้ตั้งแต่สิ้นปีกรมธรรม์ที่ 1 โดยจะคืนให้ปีละ 2.5% ของเบี้ยประกันส่วนสะสมทรัพย์ที่ชำระมาทุกปีจนถึงสิ้นปีที่ 10 เช่น กรณีจ่ายเบี้ยประกันภัยส่วนสะสมต่อปี 1 แสนบาท จะได้รับเงินจ่ายคืน ณ สิ้นปีกรมธรรม์ที่ 1 จำนวน 2,500 บาท ปีที่ 2 จะได้รับเงินคืน 5,000 บาท หรือ 2.5% ถือว่าผลตอบแทนที่ให้คืนทบต้น ไม่เหมือนประกันทั่วไปที่คิดจากทุนประกันภัยต่อปี
นอกจากนี้ ประกันอุบัติเหตุที่เป็นสัญญาเพิ่มเติม เบี้ยประกันปีละ 340 บาท ต่อความคุ้มครอง 1 แสนบาท แต่ลูกค้าจะได้รับความคุ้มครองสูงกว่า 290 เท่าของค่าเบี้ยประกันส่วนอุบัติเหตุที่ชำระต่อปี